R. Zajac, minister zdravotníctva SR: (2004-03-03):
Vážený pán predsedajúci, vážené pani poslankyne, páni poslanci, súčasný právny stav v oblasti kontroly tabaku, ktorý u nás platí, nie je úplne v súlade so Smernicou č. 2001/37 Európskeho spoločenstva z 5. 6. 2001 o aproximácii zákonov, iných predpisov a administratívnych opatrení členských štátov týkajúcich sa výroby, uvádzania a predaja tabakových výrobkov. Potreba priblíženia uvedenej smernice si vyžiadala vypracovanie nového znenia zákona o ochrane nefajčiarov a zrušenie tej časti výnosu Ministerstva pôdohospodárstva Slovenskej republiky a Ministerstva zdravotníctva SR vo výnose 2015/1998, čo je predchodca potravinového kódexu, ktorým sa vydávala vtedajšia hlava potravinového kódexu Slovenskej republiky upravujúca tabakové výrobky a ich distribúciu. Na druhej strane väčšina prieskumov verejnej mienky poukázala na nedostatočné dodržiavanie zákona v praxi. Preto aj z tohto pohľadu bolo potrebné zákon č. 67/1997 nahradiť novým zákonom, ktorý obsahuje moderné prvky kontroly tabaku a tabakových výrobkov. Účinnosť zákona navrhujeme k 1. júnu 2004 s tou možnosťou, aby boli zachované prechodné obdobia pre výrobcov a predajcov tabakových výrobkov v zmysle odporúčania Európskej únie. Hlavné zmeny v zákone. V predloženom návrhu zákona sa mení a dopĺňa vymedzenie základných pojmov a definícia oxidu uhoľnatého. Varovné označenia tvoria samostatné ustanovenie zákona, ktorý stanovuje veľkosť plochy pre všeobecné 30 % a dodatočné, ďalšie varovanie 40 % z celkovej plochy na škatuľke cigariet. Taktiež sa stanovujú požiadavky na označovanie množstva nikotínu, dechtu a oxidu uhoľnatého. Nikotín maximálne 1 mg, decht 10 mg a oxid uhoľnatý 10 mg a tieto údaje musia byť uvedené na obale výrobkov. Snaha o znižovanie množstva škodlivín v tabakových výrobkoch sa opiera o meranie škodlivých látok v tabakových výrobkoch medzinárodnými normami prostredníctvom medzinárodných štandardov STN a IZO. Toto ustanovenie obsahuje aj zoznam nových dodatočných varovaní s požiadavkami na ich pravidelné obmieňanie. Súčasne v návrhu zákona sa zaviedol nový popis výrobku, kde sa s osobitným zreteľom zdôrazňuje potreba zákazu používania výrazov, zobrazenie alebo známok, ktoré by mohli viesť k dojmu, že takto označený tabakový výrobok je menej zdraviu škodlivý ako iný tabakový výrobok. Potreba informovania obyvateľov o tabakových výrobkoch viedla tvorcov k samostatnému uvedeniu § 3, podľa ktorého výrobcovia a dovozcovia sú povinní každoročne predkladať na ministerstvo zdravotníctva zoznam všetkých položiek, ktoré sa nachádzajú v tabakových výrobkoch, vysvetlenie, prečo tam tieto položky sú. A ukladá sa tiež povinnosť, aby informovali obyvateľov a spotrebiteľov o týchto skutočnostiach primeraným spôsobom. Zakazuje sa predaj tabakových výrobkov v zdravotníckych zariadeniach, na detských ihriskách, základných a stredných školách, vysokých školách a študentských domovoch. Zakazuje sa predaj formou podomového a zásielkového predaja. Upravuje sa zákaz fajčenia, a to najmä v zariadeniach spoločného stravovania, kde sa podáva jedlo, s výnimkou oddelených priestorov vyhradených pre fajčiarov. Zakazuje sa fajčiť na otvorených nástupištiach súvisiacich s dopravou vo vzdialenosti 4 metre na obidve strany od vymedzenej plochy nástupišťa. Povinnosti kontroly okresnými úradmi sa rušia. Kontrolu bude vykonávať Slovenská obchodná inšpekcia, Štátna veterinárna a potravinová správa Slovenskej republiky, orgány na ochranu zdravia, obce, prevádzkovatelia dráh a prevádzkovatelia dopravy na dráhach a inšpekcia práce. Pokuty za porušenie zákona sa zvyšujú s doterajšou právnou úpravou minimálne dvojnásobne. Prijatím zákona možno predpokladať zníženie výdavkov verejných zdrojov na liečenie ochorení spojených s fajčením, s liekmi, s práceneschopnosťou a s invaliditou. Napríklad v roku 1993 boli tieto výdavky pätnásťkrát vyššie ako príjmy štátu z predaja tabakových výrobkov, čo naozaj nie je zanedbateľný údaj. V súčasnosti sú tieto výdavky omnoho vyššie a stále rastú. Návrh zákona nezakladá nároky na zvýšenie počtu pracovníkov ministerstiev a priamo nimi riadených úradov štátnej správy, nie je v rozpore s Ústavou Slovenskej republiky a ani s inými zákonmi a medzinárodnými zmluvami. Naopak, dodržiavanie zákona bude viesť k zníženiu konzumácie tabakových výrobkov, najmä fajčeniu, čo bude mať odraz v zníženej chorobnosti, prejaví sa znížením nákladov na zabezpečovanú zdravotnú starostlivosť. Ďakujem pekne.